We wobłuku wubědźowanja městowokolina podpěruje Braniborska wudospołnjenje šulskeje infrastruktury w Brjazynje w Bórkowskim hamće. Informacija wo přizwolenju spěchowanskich srědkow bu nětko přepodata.
Brjazyn/Gołkojce (SN/MiR). Zakładna šula „Mato Kosyk“ w Brjazynje přija srjedu spěchowanski šek w hódnoće nimale 943 000 eurow. Spěchowanske srědki přewostaji Europska unija. 250 000 eurow přida zarjad Bórkowy. Tak móža Brjazynskej šuli bórze přitwarić dwuposchodowy dom w hódnoće 1,2 milion eurow. Šek přepodała je krajnemu radźe wokrjesa Sprjewja-Nysa Haraldej Altekrügerej (CDU) a direktorce Bórkowskeho zarjada Petrje Krautz ministerka za infrastrukturu a wjesne wuwiće Kathrin Schneider (SPD). Wšitcy w swojich postrownych słowach wobkrućichu, kotru hódnotu ma sylnjenje wsow a zo je rozšěrjenje šulskeho twara krok do praweho směra.
Zakładna šula „Mato Kosyk“, w kotrejž tež delnjoserbšćinu wuwučuja, je inkluziwne kubłanišćo. Tak změje přitwar zdobom lift, zo bychu so dźěći z handicapom bjezbarjernje po twarjenju pohibować móhli.
pol_Latn szl_Latn szl_Latn